**Kasvojensiirto** tai **kasvosiirrännäinen** on kirurginen leikkaus, jossa henkilön kasvot korvataan kuolleelta luovuttajalta siirrettävillä kasvoilla. Ensimmäinen osittainen kasvojensiirto tehtiin marraskuussa 2005 Isabella Dinoirelle. Ensimmäinen täydellinen kasvojensiirto tehtiin maaliskuussa 2010.

Laaja vamma kasvojen pehmytkudoksille, esimerkiksi palovamman tai eläimen pureman seurauksena, saattaa olla vaikea korjata rekonstruktiivisilla leikkauksilla. Osassa tällaisista tapauksista kasvojensiirto on mahdollinen hoitokeino. Kasvojensiirron jälkeen potilaan on käytettävä hyljinnänestolääkitystä, koska muuten elimistön immuunipuolustus hyökkää toiselta henkilöltä siirrettyä kudosta vastaan.

Kasvojensiirtoleikkauksia
-------------------------

Ranskalaiset kirurgit tekivät maailman ensimmäisen osittaisen kasvojensiirron marraskuussa 2005. Leikkauksessa siirrettiin aivokuolleen naisen kasvojen keski- ja alaosa ranskalaiselle 38-vuotiaalle Isabelle Dinoirelle, jonka nenä, huulet, leuka ja posket olivat hänen oman koiransa puremien seurauksena vaikeasti vaurioituneet. Hän kuoli syyskuussa 2016 sairastuttuaan kahteen eri syöpään. Syövät johtuivat hänen kasvojensiirron yhteydessä saamastaan immuunilääkityksestä. Joulukuussa 2008 Clevelandin klinikalla Yhdysvalloissa tehtiin maailman ensimmäinen subtotaali kasvojensiirto. Leikkausryhmän johtaja, Puolassa koulutettu kirurgi Maria Siemionow, on aiemmin toiminut lääkärinä Helsingin HUSissa erikoisalanaan ortopedia ja käsikirurgia.

Barcelonalainen Vall d'Hebronin yliopistollinen sairaala teki maaliskuussa 2010 ensimmäisen täydellisen kasvojensiirron itseään päähän ampuneelle miehelle, joka oli menettänyt suuren osan kasvoistaan. Potilas ei ollut kyennyt hengittämään, puhumaan tai syömään ilman apuvälineitä. Vanhoista kasvoista jäivät jäljelle vain silmät ja kieli, ja mies sai uudet kasvolihakset, ihon, nenän, huulet, leuan, hampaat, kitalaen ja poskiluut.

Yhdysvalloissa Bostonissa tehtiin maan ensimmäinen, täydellinen kasvojensiirto-operaatio, kun amerikkalainen Dallas Wiens sai uudet kasvot maaliskuussa 2011 tuntemattomalta luovuttajalta. Yhdysvaltain armeija kustansi koko operaation, koska he halusivat saada lisätietoa loukkaantuneiden sotilaiden hoitamiseen.

Kasvojensiirtoleikkauksia on tehty syyskuuhun 2016 mennessä noin 40. Potilaista 6 on kuollut leikkauksen jälkeen.

Katso myös
----------

* Elinsiirto
* Ihonsiirto

Lähteet
-------

1. ↑  Devauchelle, B & Badet, L & Lengelé, B & Morelon, E & Testelin, S & Michallet, M & D'Hauthuille, C & Dubernard, JM.: First human face allograft: early report.  *The Lancet*, 2006, 368. vsk, nro 9531, s. 203–209. PubMed:16844489. doi:10.1016/S0140-6736(06)68935-6. Artikkelin verkkoversio. Viitattu 27.11.2018.
2. ↑  Kanitakis, J & Badet, L & Petruzzo, P & Béziat, JL & Morelon, E & Lefrançois, N & Françès, C & Claudy, A & Martin, X & Lengelé, B & Testelin, S & Devauchelle, B & Dubernard, JM.: Clinicopathologic monitoring of the skin and oral mucosa of the first human face allograft: Report on the first eight months.  *Transplantation*, 2006, 82. vsk, nro 12, s. 1610–1615. PubMed:17198245. doi:10.1097/01.tp.0000248780.55263.33. Artikkelin verkkoversio. Viitattu 27.11.2018.
3. ↑  Maailman ensimmäinen kasvojensiirtopotilas kuoli *iltalehti.fi*. Viitattu 7.9.2016.
4. ↑  Marchione, Marilynn: Nation's first face transplant done in Cleveland *AP NewsFlash*. Viitattu 16.12.2008 (englanniksi).
5. ↑  Timonen, Ilkka: Itseään ampunut sai uudet kasvot.  *Aamulehti*, 24.4.2010, 129.. vsk, nro 111, s. A16. Tampere:  Kustannus Oy Aamulehti. ISSN 0355-6913.
6. ↑  USA:n ensimmäinen täydellinen kasvojensiirto onnistui - katso kuvat! *Ilta-sanomat*.  10.5.2011. Viitattu 27.11.2018.
7. ↑  Kasvonsiirtopotilaista kuusi on kuollut – kaksi syöpään, yksi teki itsemurhan *iltasanomat.fi*.  26.9.2016. Viitattu 26.9.2016.

Aiheesta muualla
----------------

* Clinical face transplants performed to date *University of Louisville Plastic Surgery Research*. Viitattu 27.11.2018 (englanniksi).
* Woman has first face transplant *BBC News*.  30.11.2005. Viitattu 27.11.2018 (englanniksi).
* Cleveland Clinic surgeons perform nation’s first near-total face transplant *Cleveland Clinic, lehdistötiedoite*.  17.12.2008. Viitattu 27.11.2018 (englanniksi).